Dette er en læseprøve

Uhyggeligt Uforståeligt Mystisk

Benjamin Thore har været aktiv på YouTube siden maj 2011. Han har lavet over 1000 videoer, fået mere end 20 millioner samlede visninger, og han ejer en række kanaler, heriblandt Tænkehatten.

I december 2017 startede Tænkehatten rigtigt op, og målet med kanalen var at lave videoer der enten var underholdende, tankevækkende eller lærerige.

Siden er kanalen vokset, og i december 2018 rundede den 36.000 subscribers.

Ben har altid elsket det uhyggelige, det uforståelige og især det mystiske her i livet.

I 2019 gik han sammen med forfatter Michael Kamp for at bringe udvalgte historier fra sin kanal ud i bogform.

Zombier Spøgelser Døde Børn

Michael Kamp er en af landets bedste gyserforfattere og har vundet flere priser for sine historier. Han har udgivet over 20 bøger og skræmt livet af børn siden 2012.

Michael har altid haft en forkærlighed for gys og gru og har skrevet uhyggelige historier siden han var barn.

Han er far til to drenge, arbejder som nattevagt og lever det meste af sit liv om natten. Det bedste han ved er at give børn mareridt, så du skal kun læse videre hvis du er modig.

I 2019 gik han sammen med YouTuberen Tænkehatten for at bringe udvalgte historier fra hans kanal ud i bogform.

Her er resultatet.

Kapitel 1

„Ej, det er bare for klamt,“ sagde Lærke K.

Lærke M nikkede og så rundt på de andre børn. De sad i puderummet i SFO’en og lyttede til hendes historie.

„De havde slet ikke en klovnestatue i soveværelset,“ sagde hun. „Politiet fandt en gal mand klædt ud som klovn i skabet, efter babysitteren var stukket af med børnene. Han havde en stor kniv.“

Et sug gik igennem børnene, og flere af dem skar ansigt.

„Hvis jeg nogensinde kommer på besøg i et hus med en statue af en klovn, så skrider jeg igen,“ sagde Oliver.

„Det er jo ikke sket i virkeligheden,“ sagde Sofus.

„Jeg tror på det,“ indskød Ali. „Der kunne godt være sådan en psykopat-klovn.“

„Hvor hører du de historier henne?“ spurgte Emma.

Lærke M trak på skuldrene.

„Jeg finder dem på nettet,“ sagde hun.

„Der kan du høre,“ sagde Ali til Sofus. „Det passer.“

„Nej, det gør ikke.“

Kaos brød ud. Ali og Sofus røg i totterne på hinanden, og pædagogen, Ole, måtte skille dem ad.

„Hvad er det I bliver uvenner over?“ spurgte han med et solidt tag i både Sofus og Ali.

Børnene begyndte at fortælle i munden på hinanden, og Ole sukkede dybt.

„Prøv at høre her,“ sagde han og gav slip på de to drenge. „Det er jo bare vandrehistorier. Den slags er ikke sket i virkeligheden. Det hedder vandrehistorier fordi de ’vandrer’ fra person til person. Ligesom den dér med rotten, ikke?“

„Rotten?“ spurgte Emma.

„Ja, den dér historie hvor de finder en gadehund i Mex--ico og tager den med hjem, og så viser det sig at det slet ikke er en hund, men en kæmperotte.“

„Ad!“ sagde Lærke K med alle tegn på væmmelse. „Jeg skal aldrig til Mexico.“

Ole sukkede og lukkede øjnene et sekund.

„Emma ... det passer jo ikke. Det er bare en historie. Der findes ikke nogen der kan tage fejl af en rotte og en hund.“

Ole skulle til at sige mere, men blev distraheret da han kastede et blik ud ad vinduet.

Derovre på den anden side af gaden, stod en skikkel-se i skyggen af busskuret og så tilbage på ham. En tynd fyr med høj hat og en lang frakke.

Mens Ole stirrede på ham, hævede skikkelsen en finger til hattens skygge som hilsen.

Så brød en ny diskussion ud, denne gang om rotter, og Ole fik igen travlt.

Læseprøven er slut, men det er bogen ikke ...

Kan du ikke vente med at læse resten, så skynd dig at købe den fulde version.

God fornøjelse